### NN 81/2022 (13.7.2022.), Odluka o naknadi za razvoj sustava javne vodoopskrbe i javne odvodnje na području Općine Tribunj

VODOVOD I ODVODNJA ŠIBENIK D.O.O.

1217

Na temelju članka 52. i 56. Zakona o financiranju vodnoga gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19) te članka 23. Zakona o vodnim uslugama (»Narodne novine«, broj 66/19), Skupština trgovačkog društva Vodovod i odvodnja Šibenik d.o.o., na sjednici održanoj 29. lipnja 2021. godine, donosi

ODLUKU

O NAKNADI ZA RAZVOJ SUSTAVA JAVNE VODOOPSKRBE I JAVNE ODVODNJE NA PODRUČJU OPĆINE TRIBUNJ

Članak 1.

Ovom Odlukom određuje se obveza plaćanja naknade za razvoj sustava javne vodoopskrbe i javne odvodnje (u daljnjem tekstu: naknada za razvoj) na vodoopskrbnom području Općine Tribunj, obveznici plaćanja naknade za razvoj, osnovica, način i rokovi uplate naknade za razvoj, namjene kojima služi prihod od naknade za razvoj, visina, nadzor nad obračunom i naplatom naknade za razvoj te prava i obveze isporučitelja vodnih usluga – trgovačkog društva Vodovod i odvodnja Šibenik d.o.o., Kralja Zvonimira 50, Šibenik (u daljnjem tekstu: Isporučitelj).

Vodoopskrbno područje iz stavka 1. ovog članka je dio vodoopskrbnog područja u nadležnosti Isporučitelja.

Članak 2.

Obveznik plaćanja naknade za razvoj je obveznik plaćanja cijene vodne usluge na vodoopskrbnom području Općine Tribunj, uz koju se obračunava naknada za razvoj.

Članak 3.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m3).

Članak 4.

Naknada za razvoj obračunava se putem računa za vodnu uslugu na kojima se iskazuje kao zasebna stavka.

Račun za isporučenu vodnu uslugu iz stavka 1. ovoga članka ispostavlja Isporučitelj.

Ukupan iznos naknade za razvoj koju je obveznik plaćanja dužan platiti predstavlja umnožak količine isporučene vodne usluge i iznosa naknade za razvoj utvrđene člankom 7. ove Odluke.

Iznos naknade za razvoj ne podliježe obvezi obračunavanja poreza na dodanu vrijednost.

Naknada za razvoj je prihod Isporučitelja.

Članak 5.

Način i rokovi uplate naknade za razvoj određuju se sukladno odluci o cijeni vodnih usluga koju donosi Isporučitelj.

Članak 6.

Prihod od naknade za razvoj koristi se za financiranje gradnje komunalnih vodnih građevina na području Općine Tribunj sukladno planu gradnje komunalnih vodnih građevina, odnosno za financiranje otplate zajmova i kredita za gradnju komunalnih vodnih građevina sukladno financijskom planu Isporučitelja, koji se donose u skladu sa zakonom kojim se uređuju vodne usluge, što između ostalog podrazumijeva i:

• financiranje projektne i ostale pripremne dokumentacije, studijskih analiza, rekonstrukcije postojećih i gradnje novih komunalnih vodnih građevina,

• izgradnju sustava odvodnje sukladno EU projektu »Izgradnja sustava odvodnje Vodice – Srima – Tribunj«.

Sav prihod od naknade za razvoj koristi se sukladno Planu gradnje komunalnih vodnih građevina i financijskom planu za 2020. godinu.

Članak 7.

Visina naknade za razvoj utvrđuje se u iznosu od 4 kn/m3 isporučene vode za sve kategorije korisnika vodnih usluga.

Članak 8.

Prikupljanje sredstava od naknade za razvoj te namjensko trošenje tih sredstava sukladno namjenama utvrđenim u članku 6. ove Odluke obavlja Isporučitelj.

Prava i obveze Isporučitelja u smislu stavka 1. ovog članka podrazumijevaju:

• prikupljanje sredstava od naknade za razvoj na posebnom računu Isporučitelja i njihovo evidentiranje u poslovnim knjigama Isporučitelja na posebnom kontu – poziciji,

• korištenje prikupljenih sredstva od naknade za razvoj za podmirenje obveza nastalih u realizaciji projekata komunalnih vodnih građevina i projekata za područje Općine Tribunj,

• vođenje evidencije o prikupljenim i utrošenim sredstvima naknade za razvoj,

• izrađivanje i dostavljanje Općini Tribunj šestomjesečnih i godišnjih izvješća o obračunatim iznosima naknade za razvoj te o prikupljenim i utrošenim sredstvima od naknade za razvoj na području Općine Tribunj,

• izrađivanje i dostavljanje pojedinačnog izvješća o prikupljenim sredstvima od naknade za razvoj i utrošenim sredstvima od naknade za razvoj za svaki projekt komunalnih vodnih građevina na zahtjev Općine Tribunj,

• imenovanje projektnog tima u cilju praćenja realizacije pojedinog projekta komunalnih vodnih građevina,

• izrađivanje i predlaganje plana gradnje komunalnih vodnih građevina.

Članak 9.

Nadzor nad obračunom i naplatom naknade za razvoj obavlja Jedinstveni upravni odjel Općine Tribunj, Odsjek za proračun, financije i imovinu, na temelju dostavljenih izvješća iz članka 8. stavka 2. podstavka 4. ove Odluke.

Članak 10.

Ova Odluka donosi se za razdoblje važenja plana gradnje komunalnih vodnih građevina iz članka 6. ove Odluke.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 11.

Stupanjem na snagu ove Odluke prestaje se primjenjivati Od­luka o obvezi plaćanja naknade za razvoj javne vodoopskrbe i odvod­nje na području Općine Tribunj, klasa: 325-08/14-01/2, urbroj: 2182/20-01-14-1, od 28. studenoga 2014. godine i Odluka o izmjeni Odluke o obvezi plaćanja naknade za razvoj javne vodoopskrbe i odvodnje na području Općine Tribunj (»Službeni vjesnik Šiben­sko-knin­ske županije«, broj 4/15).

Ova Odluka objavit će se u »Narodnim novinama«, a stupa na snagu osmoga dana od objave.

Broj: 4946-10/2021
 Šibenik, 29. lipnja 2021.

Predsjednik Skupštine
 Ante Galić, dipl. iur., v. r.